Asemblea Xeral de Ohio

[miniatura|O *Ohio Statehouse* acolle a sede da Asemblea Xeral en [Columbus.]]

A **Asemblea Xeral de Ohio** (en inglés, *Ohio General Assembly*) é o parlamento de Ohio, nos Estados Unidos. Conta cun total de 132 membros, dos que 33 son senadores (membros da cámara alta) e 99 representantes (membros da cámara baixa) electos por sufraxio universal. A Casa Estatal de Ohio, en Columbus, acolle a súa sede. Foi creada pola primeira constitución de Ohio, en 1802, e a súa primeira reunión foi en 1803, logo de que o presidente Thomas Jefferson sancionase a lei que admitiu a Ohio como estado nos Estados Unidos. 

## Composición 
miniatura|Hemiciclo do Senado de Ohio
A Asemblea Xeral, dende a súa creación conta cunha estrutura bicameral e posúe o poder lexislativo do estado: 

* O Senado: integrado por 33 membros electos por 4 anos de mandato renovándose cada dous anos parcialmente en quendas de 16 e 17 senadores por vez.
* A Cámara de Representantes: composta de 99 membros para un mandato bianual.

Os lexisladores da Asemblea Xeral son electos por distritos uninominais polo voto maioritario dos cidadáns. Existe o límite de mandatos de 8 anos para ambas cámaras. 

Dous Presidentes dos Estados Unidos pertenceron á Asemblea Xeral de Ohio sendo senadores, foron James A. Garfield, entre 1860 e 1861, e William G. Harding, entre 1900 e 1904. 

## Competencias 
A vixente constitución de Ohio, aprobada en 1851, confírelle o poder lexislativo á Asemblea Xeral no seu artigo 2º. O lexislador de calquera das dúas cámaras pode iniciar o proceso facendo unha proposta de lei. Antes de rexistrala, debe redactala co asesoramento da Comisión do Servizo Lexislativo, os servizos xurídicos, para que cumpra cos requisitos legais e técnicos. O Gobernador de Ohio tamén pode recomendar leis no discurso anual que debe presentar ante a Asemblea Xeral.miniatura|Selo da Cámara de Representantes de OhioUnha vez escrita a proposta preséntase ante a cámara, que logo da súa lectura e derívaa a unha comisión concreta segundo a cuestión que aborde. Na comisión faise un estudo da proposta e convídase a lexisladores e axentes públicos para valorala. O comité ou comisión pode aprobar o proxecto tal e como se presentou, emendalo, fusionalo con outras propostas, continuar o estudo, remitila a outra comisión ou rexeitalo. Superada esta fase, a proposta de lei é obxecto de debate no pleno da cámara para logo ser votada. Aprobada pola cámara orixinal, envíase á outra, onde o proxecto seguirá as mesmas fases, podendo ser modificada. Se a segunda cámara vota modificacións deberá ser tamén votada na cámara orixinal. Se esta rexeita os cambios, constitúese un comité conxunto con membros das dúas cámaras para intentar chegar a un acordo. O texto pactado debe ser votado afirmativamente por ambas cámaras para ser definitivamente aprobado. No caso de ser rexeitado a proposta de lei queda anulada.

A lei aprobada por ambas as dúas cámaras leva como intitulación "Sexa promulgada pola Asemblea Xeral do estado de Ohio" (en inglés, "*be it enacted by the General Assembly of the state of Ohio*") e é asinada polos presidentes de ambas as cámaras, quen lla remiten ao gobernador. 

O gobernador pode vetar as leis aprobadas pola Asemblea Xeral intentando frear a súa entrada en vigor, mais a Asemblea Xeral pode revogalo se deste xeito votan tres quintos dos membros de ambas as dúas cámaras. 

## Notas 
## Véxase tamén 
### Outros artigos 
* Ohio

### Ligazóns externas 
* Páxina web da Asemblea Xeral de Ohio  (en inglés)